บสย.ไฟสุมขอนโร่ร้องคลังจี้ตรวจสอบผู้บริหารใช้เงิน
พนักงาน บสย. ร้องปลัดคลังขอความเป็นธรรมให้ตรวจสอบการทำงานของผู้บริหารคนใหม่
10 ส.ค. 2554

พนักงาน บสย. ร้องปลัดคลังขอความเป็นธรรมให้ตรวจสอบการทำงานของผู้บริหารคนใหม่
รายงานข่าวจากกระทรวงการคลัง เปิดเผยว่า พนักงานของบรรษัทประกันสินเชื่ออุตสาหกรรมขนาดย่อม (บสย.) จำนวนหนึ่งได้ทำหนังสือถึงปลัดกระทรวงการคลัง ผู้บริหารกระทรวงการคลัง และกรรมการของ บสย. เพื่อให้พิจารณาการทำงานของนายวิบูลย์ เพิ่มอารยวงศ์ กรรมการผู้จัดการ บสย.คนใหม่ โดยเฉพาะการประกาศรับพนักงานโดยไม่มีการระบุคุณสมบัติของตำแหน่งที่ต้องการรับ ไม่มีการทดสอบ หรือสัมภาษณ์เปรียบเทียบ และได้มีการรับพรรคพวกเพื่อนพ้องเข้ามาทำงานใน บสย.แล้วหลายตำแหน่ง 
นอกจากนี้ ยังมีเรื่องการย้ายสำนักงานของ บสย. ที่ปัจจุบันอยู่อาคารชาญอิสสระทาวเวอร์ ไปยังที่ทำการใหม่ย่านปทุมวัน กลุ่มพนักงานจึงมองว่า น่าจะมีผลประโยชน์แอบแฝง รวมถึงผลประโยชน์เรี่องการเบิกค่าใช้จ่ายเพื่อไปดูงานในต่างประเทศเกือบทุกเดือน ทำให้ไม่มีเวลาเข้ามาทำงานให้กับ บสย. ได้อย่างเต็มที่ 
หนังสือร้องเรียนยังระบุอีกว่า ที่ผ่านมาผู้บริหารมีการใช้ทรัพย์สินของ บสย.เพื่อประโยชน์ส่วนตัว เช่น การเบิกเงินเพื่อเป็นค่ารับรองไปซื้อไวน์ เครื่องดื่ม ค่าร้องคาราโอเกะ เบิกเงินค่าโทรศัพท์ให้กับภรรยา รวมทั้งซื้อรถประจำตำแหน่งใหม่ และนำรถประจำตำแหน่งเดิมไปเก็บไว้ให้ญาติพี่น้องใช้ 
นายวิบูลย์ ได้ชี้แจงว่า การเปิดรับสมัครพนักงานเป็นไปตามขั้นตอนกระบวนการ เช่น การเปิดรับสมัครรองกรรมการผู้จัดการ 2 คน ก็ได้รับการอนุมัติจากคณะกรรมการ และนับตั้งแต่การเข้ามารับตำแหน่งกรรมการผู้จัดการของ บสย. กว่า 6 เดือนที่ผ่านมา ผลการดำเนินงานของ บสย.ก็เติบโตดีขึ้นตลอด โดยโครงการค้ำประกันสินเชื่อแบบกลุ่มนั้นปัจจุบันมียอดอนุมัติไปแล้วมากกว่า 8,200 ล้านบาท และคาดว่าจะสามารถทำได้ 3.6 หมื่นล้านบาทก่อนสิ้นปีนี้แน่ เพราะอยู่ระหว่างการพิจารณาจำนวนมาก 
นอกจากนี้ยังได้รับการประเมินจากบริษัท ทริส เรทติ้ง ให้เป็นรัฐวิสาหกิจอันดับที่ 4 ที่ดีรองจากธนาคารออมสิน ธนาคารเพื่อการเกษตรและสหกรณ์การเกษตร(ธ.ก.ส.) และธนาคารอาคารสงเคราะห์(ธอส.) 
สำหรับการย้ายสำนักงานใหม่อยู่ระหว่างการจัดทำแผนเปรียบเทียบข้อดีข้อเสียเพื่อเสนอต่อคณะกรรมการ สาเหตุที่ต้องการย้าย เพราะต้องการขยายพื้นที่ทำงาน หากเห็นว่าไม่ควรย้ายก็ไม่ย้าย ส่วนเรื่องรถประจำตำแหน่งคันเดิมนั้น ได้เก็บไว้ให้บริการส่วนกลางให้คนอื่นได้ใช้ 
“ในสัญญาว่าจ้างผมสามารถเบิกได้เดือนละ 3,000 บาท ก็เบิกตามนั้น ผมขอยืนยันว่าไม่มีการนำใบเสร็จค่าโทรศัพท์ของภรรยามาเบิกแต่อย่างใด เรื่องนี้จะมีเบื้องหลัง” นายวิบูลย์ กล่าวชี้แจง